CELEX: 52017PC0644
Language: sl
Date: 2017-11-06
Title: Predlog SKLEP SVETA o stališču, ki se zavzame v imenu Evropske unije v Odboru veleposlanikov AKP-EU o izvajanju člena 68 Sporazuma o partnerstvu AKP-EU

EVROPSKA KOMISIJA
            Bruselj, 6.11.2017
            COM(2017) 644 final
            2017/0286(NLE)
            Predlog
            SKLEP SVETA
            o stališču, ki se zavzame v imenu Evropske unije v Odboru veleposlanikov AKP-EU o izvajanju člena 68 Sporazuma o partnerstvu AKP-EU
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki se sprejme v imenu Unije v okviru Odbora veleposlanikov AKP-EU v zvezi s predvidenim sprejetjem sklepa Odbora veleposlanikov o izvajanju člena 68 Sporazuma o partnerstvu AKP-EU.
            
            
               2.Ozadje predloga
            
            
               2.1.Sporazum o partnerstvu AKP-EU (Sporazum iz Cotonouja)
            
            
               Cilj Sporazuma o partnerstvu AKP-EU
                  1
                (v nadaljnjem besedilu: Sporazum) je vzpostaviti pridružitveno razmerje med Evropsko unijo in državami AKP. Sporazum je začel veljati 1. aprila 2003.
            
            
               Člen 100 Sporazuma o partnerstvu AKP-EU navaja, da lahko Svet ministrov AKP-EU njegove priloge Ia, Ib, II, III, IV in VI revidira, ponovno prouči in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               V členu 15(4) Sporazuma o partnerstvu AKP-EU je določeno, da lahko Svet ministrov AKP-EU prenese pooblastila na Odbor veleposlanikov AKP-EU.
            
            
               Svet ministrov AKP-EU je sklenil, da na skupnem srečanju Sveta ministrov 6. maja 2017 v Dakarju pooblasti Odbor veleposlanikov AKP-EU za namen sprejetja sklepa o izvajanju člena 68 Sporazuma o partnerstvu AKP-EU pred 31. decembrom 2017.
            
            
               2.2.Odbor veleposlanikov AKP-EU
            
            
               Odbor veleposlanikov AKP-EU lahko sprejema odločitve, ki so pravno zavezujoče za pogodbenice. Odbor veleposlanikov je na eni strani sestavljen iz enega stalnega predstavnika vsake države članice Evropske unije in predstavnika Komisije ter na drugi strani iz vodij misij vseh držav AKP v Evropski uniji. Funkcijo predsednika Odbora veleposlanikov izmenično opravljajo stalni predstavniki držav članic, ki jih imenuje Skupnost, in vodje misij, ki predstavljajo države AKP in jih imenujejo države AKP. Odbor pomaga Svetu ministrov pri izpolnjevanju njegovih nalog in izvaja mandat, ki mu ga podeli Svet. V tem okviru spremlja izvajanje tega sporazuma in napredek pri doseganju njegovih ciljev. Odbor veleposlanikov se sestaja redno, zlasti z namenom priprave sestankov Sveta, in kadar koli je potrebno.
            
            
               2.3.Predvideni akt Odbora veleposlanikov AKP-EU
            
            
               Pred 31. 12. 2017 Odbor veleposlanikov AKP-EU sprejme sklep o izvajanju člena 68 Sporazuma o partnerstvu AKP-EU (v nadaljnjem besedilu: predvideni akt).
            
            
               Sklep bo veljal za poglavje 3 Priloge II, njegov cilj pa je izboljšati delovanje sistema financiranja za podporo v primeru zunanjih pretresov.
            
            
               Predvideni akt bo postal zavezujoč za pogodbenice v skladu s členom 15.3 Sporazuma, ki določa, da „Svet ministrov AKP-EU lahko sprejema odločitve, ki so zavezujoče za pogodbenice“ in s členom 15.4 Sporazuma, ki določa: „Svet ministrov AKP-EU lahko prenese pooblastila na Odbor veleposlanikov AKP-EU.“. 
            
            
               3.Stališče, ki se zavzame v imenu Unije
            
            
               V skladu s členom 68 Sporazuma o partnerstvu AKP-EU „pogodbenice priznavajo, da lahko makroekonomska nestabilnost, ki jo povzročijo zunanji pretresi, neugodno vpliva na razvoj držav AKP in ogrozi uresničevanje njihovih razvojnih zahtev. Z namenom ublažitve kratkoročnih neugodnih učinkov, ki jih povzročijo zunanji pretresi, vključno z učinki na prihodke od izvoza, je v okviru večletnega finančnega okvira sodelovanja po tem sporazumu vzpostavljen sistem dodatne podpore.“
            
            
               Poglavje 3 Priloge II k Sporazumu o partnerstvu AKP-EU določa pravila in pogoje financiranja v primeru kratkoročnih nihanj prihodka od izvoza (FLEX). Ta priloga je bila spremenjena s Sklepom Sveta AKP-ES št. 1/2008 z dne 13. 6. 2008
                  2
               . 
            
            
               Države v razvoju so izpostavljene velikim in ponavljajočim se neugodnim zunanjim pretresom, ki pomenijo kratkoročne izgube učinkovitosti in blaginje ter podaljšano upočasnitev rasti, ki ni povezana le z nihanji prihodkov od izvoza. Ti zunanji pretresi so lahko povezani s svetovnimi gospodarskimi razmerami, zlasti upočasnitvijo svetovne gospodarske rasti, pa tudi z naravnimi nesrečami. 
            
         
         
            
               Na podlagi izkušenj instrumenta FLEX, vključno s posebnim financiranjem po svetovni gospodarski in finančni krizi leta 2008 (instrument FLEX za ranljivost), in v skladu s Sporazumom o partnerstvu AKP-EU je bil razvit nov pristop za podporo, da se državam pomaga ublažiti pretrese z makroekonomskim učinkom, pri čemer se upoštevajo tudi fiskalni manevrski prostor in makroekonomske zmožnosti vlade za odziv na zunanje pretrese.
            
            
               Usklajeno obravnavanje zahtev v enotnem okviru sredstev za nepredvidene potrebe bi tako najbolje zagotovilo prožnost pri prilagajanju odziva Komisije na podlagi posameznega primera. Nato je bil dosežen sporazum z državami AKP, da se podpora za makroekonomske pretrese krije v okviru sredstev za nepredvidene potrebe iz 11. ERS.
            
            
               Cilj predvidenega akta je torej nekaterim državam AKP zagotoviti podporo v primeru zunanjih pretresov, kot je določeno v členu 68 Sporazuma o partnerstvu AKP-EU. Ta podpora se krije iz enotnega okvira za nepredvidene potrebe.
            
            
               Da bi izvedli zgoraj opisani novi pristop, bi bilo treba sprejeti pravno zavezujočo odločitev organov odločanja, ustanovljenih v skladu s Sporazumom iz Cotonouja.
            
            
               Na Svetu ministrov AKP-EU z dne 5. maja 2017 je bila sprejeta odločitev, da se predlog o podpori v primeru zunanjih pretresov, kot je določeno v členu 68 Sporazuma o partnerstvu AKP-EU, krije iz sredstev za nepredvidene potrebe, Odbor veleposlanikov AKP-EU pa je bil pooblaščen, da do 31. decembra 2017 sprejme odločitev, ki bo veljala za poglavje 3 Priloge II k Sporazumu o partnerstvu AKP-EU.
            
            
               Komisija zato predlaga, da Svet sprejme ta sklep.
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek na podlagi pravil mednarodnega prava, ki velja za zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  3
               .
            
            
               4.1.2.Uporaba v obravnavanem primeru
            
            
               Odbor veleposlanikov AKP-EU je organ, ustanovljen s sporazumom, in sicer Sporazumom iz Cotonouja.
            
            
               Akt, k sprejetju katerega se poziva Odbor veleposlanikov AKP-EU, je akt s pravnim učinkom. Predvideni akt bo zavezujoč v mednarodnem pravu v skladu s členom 15.3 in členom 15.4 Sporazuma iz Cotonouja.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
         
         
            
               Glavni cilj in vsebina predvidenega akta se navezujeta na „razvojno sodelovanje“. Materialna pravna podlaga za predlagani sklep je zato člen 209(2) PDEU.
            
            
            
               4.3.Sklepna ugotovitev
            
            
               Pravna podlaga predlaganega sklepa Sveta bi moral biti člen 209(2) PDEU v povezavi s členom 218(9) PDEU.
            
            
               5.Objava predvidenega akta
            
            
               Ker se bo akt Odbora veleposlanikov AKP-EU uporabljal za Prilogo II Sporazuma iz Cotonouja, je primerno, da se ga po njegovem sprejetju objavi v Uradnem listu Evropske unije.
            
            
               2017/0286 (NLE)
            
            
               Predlog
            
            
               SKLEP SVETA
            
            
               o stališču, ki se zavzame v imenu Evropske unije v Odboru veleposlanikov AKP-EU o izvajanju člena 68 Sporazuma o partnerstvu AKP-EU
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 209(2) v povezavi s členom 218(9) Pogodbe,
            
            
               ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani (v nadaljnjem besedilu: Sporazum o partnerstvu AKP-EU) 
                  4
               ,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Sporazum o partnerstvu med članicami skupine afriških, karibskih in pacifiških držav (v nadaljnjem besedilu: AKP) na eni strani ter Evropsko skupnostjo in njenimi državami članicami na drugi (v nadaljnjem besedilu: Sporazum o partnerstvu AKP-EU) je bil podpisan v Cotonouju dne 23. junija 2000. Sporazum o partnerstvu AKP-EU je začel veljati 1. aprila 2003.
            
            
               (2)V skladu s členom 100 Sporazuma o partnerstvu AKP-EU lahko Svet ministrov AKP-EU njegove priloge Ia, Ib, II, III, IV in VI revidira, pregleda in/ali spremeni na podlagi priporočila Odbora AKP-EU za sodelovanje pri financiranju razvoja.
            
            
               (3)V skladu s členom 15(4) Sporazuma o partnerstvu AKP-EU lahko Svet ministrov AKP-EU prenese pooblastila na Odbor veleposlanikov AKP-EU.
            
            
               (4)Svet ministrov AKP-EU je sklenil, da bo pooblastil Odbor veleposlanikov AKP-EU v Dakarju na skupnem srečanju ministrskega sveta 6. maja 2017 za namen sprejetja sklepa o izvajanju člena 68 Sporazuma o partnerstvu AKP-EU pred 31. decembrom 2017.
            
            
               (5)Primerno je določiti stališče, ki se zavzame v imenu Unije v Odboru veleposlanikov AKP-EU, ker bo sklep zavezujoč za Unijo.
            
         
         
            
               (6)Sklep bo veljal za poglavje 3 Priloge II Sporazuma o partnerstvu AKP-EU, njegov cilj pa je izboljšati delovanje sistema financiranja za podporo v primeru zunanjih pretresov –
            
            
               SPREJEL NASLEDNJI SKLEP: 
            
            
               Člen 1
            
            
               1.Stališče, ki se v imenu Unije zavzame v Odboru veleposlanikov AKP-EU o izvajanju člena 68 Sporazuma o partnerstvu AKP-EU, temelji na osnutku akta Odbora veleposlanikov AKP-EU, priloženem temu sklepu.
            
            
               2. Predstavniki Unije lahko v Odboru veleposlanikov AKP-EU sprejmejo manjše spremembe osnutka sklepa brez nadaljnjega sklepa Sveta.
            
            
               Člen 2
            
            
               Sklep Odbora veleposlanikov AKP-EU se po sprejetju objavi v Uradnem listu Evropske unije.
            
            
               Člen 3
            
            
               Ta sklep je naslovljen na Komisijo.
            
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  Sklep Sveta z dne 19. decembra 2002 o sklenitvi Sporazuma o partnerstvu med skupino afriških, karibskih in pacifiških držav na eni strani in Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 (UL L 65, 8.3.2003, str. 27).
               
               
                  
                     (2)
                  UL L 171, 1.7.2008, str. 63.
               
               
                  
                     (3)
                  Sodba Sodišča z dne 7. oktobra 2014, Nemčija proti Svetu, zadeva C-399/12, ECLI:EU:C:2014:2258, točke 61 do 64. 
               
               
                  
                     (4)
                  Sporazum (UL L317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).
               
            
      
    ---documentbreak--- 
      
         
               EVROPSKA KOMISIJA
            Bruselj,6.11.2017
            COM(2017) 644 final
            PRILOGA
            k
            predloguSKLEPA SVETA
            o stališču, ki se zavzame v imenu Evropske unije v Odboru veleposlanikov AKP-EU o izvajanju člena 68 Sporazuma o partnerstvu AKP-EU
            
               
         
         
            
               PRILOGA
            
            
            
               SKLEP št. …/2017
            
            
            
               ODBORA VELEPOSLANIKOV AKP-EU
            
            
            
               z dne ../../2017
            
            
            
               o izvajanju člena 68 Sporazuma o partnerstvu AKP-EU
            
            
               ODBOR VELEPOSLANIKOV AKP-EU JE –
            
            
               ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi strani
                  1
                (v nadaljnjem besedilu: Sporazum o partnerstvu AKP-EU) in zlasti člena 100 Sporazuma, v povezavi s členom 15(4) in členom 16(2) Sporazuma,
            
            
            
               ob upoštevanju naslednjega:
            
            
               (1)V členu 68 Sporazuma o partnerstvu AKP-EU je določeno, da se vzpostavi sistem dodatne podpore z namenom ublažitve kratkoročnih neugodnih učinkov, ki jih povzročijo zunanji pretresi, ki vplivajo na gospodarstvo držav AKP. Odstavek 4 navedenega člena določa načine podpornega mehanizma, kot je določeno v Prilogi II k Sporazumu.
            
            
               (2)Mehanizem, kot je trenutno opredeljen v Prilogi II Sporazuma o partnerstvu AKP-EU, je treba prilagoditi tako, da bo odražal potrebe pogodbenic in zagotavljal prožno in hitro zagotavljanje pomoči.
            
            
               (3)V členu 100 Sporazuma o partnerstvu AKP-EU je določeno, da Svet ministrov AKP-EU lahko na podlagi priporočila Odbora držav AKP in EU za sodelovanje pri financiranju razvoja revidira, pregleda in/ali spremeni priloge Ia, Ib, II, IV in VI k Sporazumu o partnerstvu AKP-EU.
            
            
               (4)V členu 15(4) Sporazuma o partnerstvu AKP-EU je določeno, da lahko Svet ministrov AKP-EU prenese pooblastila na Odbor veleposlanikov AKP-EU.
            
            
               (5)V členu 16(2) Sporazuma o partnerstvu AKP-EU je določeno, da Odbor veleposlanikov AKP-EU izvaja mandat, ki mu ga podeli Svet.
            
            
               (6)Svet ministrov AKP-EU je na srečanju dne 5. maja 2017 pooblastil Odbor veleposlanikov AKP-EU za sprejemanje odločitev o izvajanju člena 68 Sporazuma o partnerstvu AKP-EU v zvezi z zunanjimi pretresi in o spremembi poglavja 3 Priloge II.
            
         
         
            
               (7)Odbor veleposlanikov AKP-EU bi moral sprejeti ta sklep –
            
            
            
               SKLENIL: 
            
            
               Člen 1
            
            
               Finančno podporo državam AKP v primeru makroekonomske nestabilnosti, ki jo povzročijo zunanji pretresi, določeni v členu 68 Sporazuma o partnerstvu AKP-EU (v nadaljnjem besedilu: Sporazum) urejajo določbe tega sklepa.
            
            
               Člen 2
            
            
               1.Dodatna finančna podpora se lahko sprosti iz rezerve za nepredvidene potrebe 11. Evropskega razvojnega sklada, da se ublažijo kratkoročni neugodni učinki, ki jih povzročijo zunanji pretresi, vključno z učinki na prihodke od izvoza, in zaščitijo socialno-ekonomske reforme in politike, ki jih je ogrozilo zmanjšanje prihodkov. 
            
            
               2.Države AKP, ki so jih prizadeli zunanji pretresi, naslovijo zahtevo za finančno podporo v ta namen na Evropsko komisijo, ki jo bo proučila na podlagi pristopa za vsak primer posebej in glede na potrebe, v okviru večletnega finančnega okvira sodelovanja na podlagi Sporazuma. 
            
            
               3.Pomoč se odobri in izvaja po postopkih, ki omogočajo hitre, prožne in učinkovite operacije. Evropska komisija bo redno poročala Odboru držav AKP in EU za sodelovanje pri financiranju razvoja. 
            
            
               Člen 3
            
            
               Pogodbenice Sporazuma, Evropsko komisijo in sekretariat AKP se obvešča o načinih praktičnega izvajanja člena 68. 
            
            
               Člen 4
            
            
               Poglavje 3 Priloge II k Sporazumu o partnerstvu AKP-EU se uporablja v skladu s tem sklepom.
            
            
               Člen 5
            
            
               Ta sklep začne veljati na dan sprejetja. 
            
            
            
               V [...], dne [...]
            
            
               
                     Za Odbor veleposlanikov AKP-EU
               
               
                     Predsednik
               
            
         
         
            
                  
                     (1)
                  Sporazum (UL L 317, 15.12.2000, str. 3), kakor je bil spremenjen s sporazumom, podpisanim v Luxembourgu 25. junija 2005 (UL L 209, 11.8.2005, str. 27), in s sporazumom, podpisanim v Ouagadougouju 22. junija 2010 (UL L 287, 4.11.2010, str. 3).